Jyväskylän kaupunki

Oppilaanohjauksen syyskirje 11/2022

# Opojen syyskirje oppilaille ja huoltajille

## Oppilaanohjausta tehostetusti 8. ja 9. -luokkalaisille

Oppilaalla, joka tarvitsee perusopetuksen jälkeisiin jatko-opintoihin hakeutumiseen liittyvää tukea, on oikeus saada tehostettua henkilökohtaista oppilaanohjausta vuosiluokilla 8 ja 9. Tehostetun oppilaanohjauksen tarpeen arvioi ensisijaisesti opinto-ohjaaja oppilaanohjauksen sisältöjen ja tavoitteiden näkökulmasta.

Tehostettua oppilaanohjausta suositellaan ensisijaisesti oppilaalle, joka saa erityistä tukea, opiskelee vuosiluokkiin sitomattomasti tai jonka opinnoissa edistyminen heikkenee esimerkiksi runsaiden poissaolojen, kouluakäymättömyyden tai elämäntilanteen muutosten takia.

Tehostetussa oppilaanohjauksessa huomioidaan nuoren yksilölliset lähtökohdat ja vahvuudet, vahvistetaan huoltajien ja oppilaitosten kanssa tehtävää yhteistyötä sekä työskennellään monialaisesti. Ohjauksessa keskitytään kehittämään oppilaan jatko-opintovalmiuksia ja ohjaamaan oppilas hänelle sopiviin jatko-opintoihin. Tueksi laaditaan henkilökohtainen jatko-opintosuunnitelma.

Huoltajilla on mahdollisuus osallistua huollettavansa jatko-opintosuunnitelman laatimiseen. Jyväskylän perusopetuksessa on käytössä oppilaanohjauksen lomake, joka löytyy Wilman Lomakkeet-osiosta nimellä Oppilaanohjaus (huoltaja). Lisätietoja saa tarvittaessa koulun opinto-ohjaajalta.

## Oppivelvollisuuden laajentuminen toi oppilaalle hakeutumisvelvollisuuden ja lisäsi opetuksen järjestäjän ohjaus- ja valvontavastuuta – myös huoltajalla tärkeä rooli

Oppilaan on uuden oppivelvollisuuslain mukaisesti haettava ennen 9. luokan päättymistä lukiokoulutukseen, ammatilliseen koulutukseen, tutkintokoulutukseen valmentavaan koulutukseen (TUVA), työhön ja itsenäiseen elämään valmentavaan koulutukseen (TELMA) tai muuhun oppivelvollisuuden piiriin kuuluvaan koulutukseen. Yhteishaku perusopetuksen jälkeiseen koulutukseen järjestetään ensi keväänä 21.2.-21.3.2023.

Koulun opinto-ohjaajan tehtävänä on huolehtia, että huoltajat ja oppilaat saavat valintojensa tueksi riittävästi tietoa jatko-opintomahdollisuuksista sekä oppimisen ja opiskelun tuen jatkumisen mahdollisuuksista. Lisäksi opinto-ohjaaja ohjaa ja valvoo, että oppilas täyttää hakeutumisvelvoitteensa.

Viimeisen vuosiluokan aikana kouluissa valmistaudutaan myös siirtämään oppivelvollisen koulutuksen järjestämisen kannalta välttämättömät tiedot uudelle koulutuksen järjestäjälle. Perusopetuksen järjestäjän velvollisuus siirtää tietoa salassapitosäännösten estämättä perustuu Oppivelvollisuuslakiin (1214/20202, 23 §). Jyväskylässä on tiedonsiirtoon käytössä sähköinen lomake, joka avautuu Wilman Tuki-välilehdellä myös huoltajan nähtäväksi ennen tietojen siirtämistä.

Huoltajan tehtävänä on huolehtia, että nuori suorittaa oppivelvollisuuden. Oppivelvollisuus päättyy, kun nuori täyttää 18 vuotta tai kun hän on suorittanut toisen asteen tutkinnon. Lisätietoja oppivelvollisuudesta: [Kysymyksiä ja vastauksia oppivelvollisuudesta - OKM - Opetus- ja kulttuuriministeriö](https://okm.fi/kysymyksia-ja-vastauksia-oppivelvollisuudesta)

**Lisätietoja**    
oppilaan koulun opinto-ohjaajat, erityisopettajat, erityisluokanopettajat